Pol Steynhardt

Pol Cozef Steynhardt (; ) — əsas tədqiqatları kosmologiya və kondensə olunmuş maddə fizikası sahələrini əhatə edən amerikalı nəzəri fizik. Hazırda o, Prinston Universitetində həm Fizika, həm də Astrofizika Elmləri departamentlərinin fakültə üzvü və "Elm sahəsində Albert Eynşteyn professoru" adının daşıyıcısıdır.

Steynhardt daha çox kainatın mənşəyi, təkamülü və gələcəyi ilə bağlı yeni nəzəriyyələrin tərtibatçısı kimi tanınır. O, həmçinin kvazikristallar kimi tanınan maddənin yeni formasının tədqiqi ilə məşhurdur. Muzey eksponatında ilk təbii kvazikristalı kəşf edənə qədər bu materialların yalnız süni yolla yaradıldığı hesab olunurdu. Daha sonra o, Rusiyanın uzaq şərqindəki Kamçatka yarımadasının çətin keçilən ərazilərindən tapılmış bir neçə təbii kvazikristal nümunəsi üzərində tədqiqat aparan ayrıca bir komandaya rəhbərlik etmişdir. Bir neçə il sonra Steynhardt və həmkarları 16 iyul 1945-ci ildə Nyu-Meksiko ştatının Alamaqordo poliqonunda həyata keçirilən ilk atom bombası sınağının qalıqları arasında əvvəllər məlum olmayan kvazikristal növünün təsadüfi sintezini aşkar etdiklərini bildirmişlər.

O, bu mövzular üzrə iki populyar kitab qələmə almışdır:

"Sonsuz Kainat: Böyük Partlayışdan Kənar" ("Endless Universe: Beyond the Big Bang", 2007). Nil Turok ilə həmmüəllif olduğu bu kitabda geniş qəbul edilmiş "Böyük partlayış" nəzəriyyəsinə qarşı çıxarkən rastlaşdıqları ilkin çətinliklərdən və hazırda tədqiq edilən "sıçrayışlı" (bouncing) və ya dövri (cyclic) kainat nəzəriyyələrinin inkişafından bəhs olunur.

"Qeyri-mümkünlüyün İkinci Növü: Maddənin Yeni Forması üçün Fövqəladə Axtarış" ("The Second Kind of Impossible", 2019). Bu əsərdə kvazikristal konsepsiyasının o zamankı tələbəsi Dov Levin ilə birlikdə ixtirasından tutmuş, milyardlarla il əvvəl yaranmış təbii kvazikristal dənəciklərini ehtiva edən meteorit parçalarını tapmaq üçün Rusiyanın uzaq şərqinə etdiyi ekspedisiyaya qədər olan hekayə nəql edilir.

 İstinadlar 

 Xarici keçidlər 

Kateqoriya:25 dekabrda doğulanlar
Kateqoriya:1952-ci ildə doğulanlar
Kateqoriya:Vaşinqtonda doğulanlar
Kateqoriya:Əlifba sırasına görə şəxslər
Kateqoriya:Əlifba sırasına görə alimlər
Kateqoriya:ABŞ Milli Elmlər Akademiyasının üzvləri
Kateqoriya:Kaliforniya Texnologiya İnstitutunun məzunları
Kateqoriya:Harvard Universitetinin məzunları
Kateqoriya:Prinston Universitetinin müəllimləri
Kateqoriya:Pensilvaniya Universitetinin müəllimləri